Anders Stenild (KF), 2003-10-24:
I Det Konservative Folkeparti vil vi gerne give regeringens fødevarepolitiske redegørelse ros med på vejen.
Vi er meget enige i prioriteringen af den fremtidige fødevarepolitik med ernæring og fødevaresikkerhed som de to grundlæggende områder. Ikke mindst på det ernæringsmæssige område oplever vi i disse år en skræmmende udvikling i fedme, overvægt og andre ernæringsbetingede problemer, som, hvis vi ikke gør noget ved det, vil få stor konsekvens for både danskernes gennemsnitlige levealder og den generelle livskvalitet.
Selv om vi som udgangspunkt mener, at det er det enkelte menneske, der selv har ansvaret for og må træffe valget om sin livsstil og sin ernæring, mener vi også, at det er en samfundsopgave, at vi alle får en rigtig rådgivning og de rigtige informationer for at kunne træffe det sunde valg, og at vi kan få de rigtige informationer, når vi køber ind.
Derfor er vi også enige i, at det er en central opgave at udvikle gode kommunikationsværktøjer og tilbyde
bedre rådgivning for den danske befolkning i retning af sundere livsstil.
Vi synes også, det er godt, at regeringen nu aktivt vil understøtte dannelsen af et offentligt-privat partnerskab omkring sundhedsfremmende projekter.
Hvad angår mærkning kan vi også kun opfordre regeringen og ministeren til at fortsætte det hidtil flotte og gode arbejde på EU-niveau med at sikre endnu bedre mærkningsregler.
Vi er meget tilfredse med, at regeringen snart vil fremlægge et samlet udspil, der fokuserer på børns og unges sundhed.
Alternativt kan man tage initiativ til at opbygge et samarbejde mellem skolen og kommunen, hvor der i fællesskab findes midler til etablering af sunde måltids-, frugt- og grøntordninger, hvis det ønskes.
Derfor er vi også meget glade for, at regeringen nu vil udarbejde en vejledning til skolebestyrelserne om at fastlægge principper for, hvordan børnene får mulighed for at spise sundt i skolen, og også hvordan den enkelte skole sikrer, at børnene hver dag kommer udenfor og får mulighed for fysisk aktivitet.
I den forbindelse hilser vi det velkomment, at regeringen nu vil tilbyde information og vejledning om de centrale spørgsmål inden for fødevarepolitikken til beslutningstagerne i kommunerne og amterne samt til lærere og undervisere på skolerne og institutionerne.
Fra konservativ side er vi meget enige med regeringen i, at vi ikke skal til at leve af tubemad og piller, og derfor ser vi også positivt på, at regeringen i de kommende EU-forhandlinger om tilsætning af vitaminer og mineraler til fødevarer vil tage udgangspunkt i hensynet til forbrugernes sikkerhed og lægge afgørende vægt på det høje beskyttelsesniveau.
Generelt er vi meget tilfredse med regeringens linje på GMO-området.
Vi er også glade for, at regeringen er opmærksom på de mulige fordele, der kan være ved udvikling af GMO-produkter, eksempelvis miljømæssigt og i forhold til udviklingslande med vanskelige naturgivne forhold.
Vi er enige i, at den eneste virkelige effekt af og hensigtsmæssige form for fødevarekontrol er egenkontrol, og vi bakker fuldt op om, at den offentlige kontrol på målrettet vis skal sættes ind der, hvor der er størst risiko for, at egenkontrollen svigter, og at den samtidig skal fungere som en sparringspartner for virksomhederne.
For at nævne en sidste ting ser vi frem til oprettelsen
af Danmarks Fødevare- og Veterinærforskning.
Ikke mindst er vi glade for, at det hermed sikres, at der i Danmark findes en moderne forskningsinstitution på fødevareområdet, som fuldt ud er gearet til at indgå i et moderne internationalt netværkssamarbejde. Alt i alt finder vi i Det Konservative Folkeparti, at fødevareredegørelsen er et godt udgangspunkt for den kommende lovgivning på fødevareområdet.